Diaconia – ina istorgia d’amur che sa repeta mintga di

(anr/fa) En Grischun datti 15 uschenumnads collavuraturs socials-diaconals. En occasiun da la sesida da primavaira dal cussegl grond evangelic èn vegnids preschentads ils novs gidanters da la baselgia grischuna. Adina da quest temp sa chattan a Cuira las deputadas ed ils deputads dal cussegl grond evangelic grischun ed ils represchentants dal Corpus catholicum. En la chasa da la plaiv Comander salvan els tradiziunalmain lur sesida da primavaira. Uschia er mesemna passada. En sia allocuziun s’ha fatg il president Lorenz Beck intgins patratgs areguard la lavur per las instituziuns religiusas. 

«L’ecumena è l’unica via»
Sco ch’el ha ditg han ins mintgatant dubis quant senn ch’il agen engaschament haja insumma anc per meglierar il mund: «Fin tant ch’ils dretgs umans vegnan ferids en ils blers pajais da questa terra ston ins però cuntinuar a s’engaschar», ha’l manegià. Ina premissa che quel cumbat haja success è tenor el ch’ina dettia en avegnir pli guerras pervi da la cretta. Per cuntanscher questa finamira è a ses avis perquai l’ecumena l’unica via pussaivla. «Nus tuts avain il medem Dieu.» Che mintgin da nus possia contribuir sia part per ch’i giaja meglier a l’umanitad, ha’l cuntinuà. «Il meglier cumenzain nus gist tar nus sez e gidain a noss conumans, prestain damai lavur diacona.» Quai è stà il chavazzin per dar il pled al referent Christoph Härter, il maina gestiun da l’Uniun da diaconia Svizra e commember dal cussegl-baselgia da domadus Appenzells. 

Ina tenuta ed ina nova professiun
Il pled «diaconia» pon ins translatar tenor el cun «servir e viver da maniera solidara». Tge che la diaconia signifitga però propi è sco ch’el di pli grev a definir: «La diaconia è in fund il cor dal cristianissem, nossa baselgia è dependenta da members che gidan ils ins als auters.» Tenor el è la baselgia cristiana damai ina baselgia diaconala, la quala s’engascha per ils singuls umans e per la giustia. Dapi intgins onns exista la professiun da la collavuratura e collavuratur socialdiaconal (CSD). Quai è ina furmaziun supplementara ch’ins po frequentar a Greifensee en il chantun da Turitg, e che dura dus onns. Ils CSD vegnan en acziun p.ex. cun far visitas a glieud veglia, far rir ed avair plaschair ad umans impedids, cuschinar il gentar per ils uffants da mammas che ston lavurar, gidar ad umans che nun enclegian nossa lingua u er cun organisar emnas da project per confirmands e giuvenils. 

In «cuntramoviment» al svilup actual da la baselgia
«Er en Svizra stuain nus constatar che l’impurtanza da la baselgia sa diminuescha marcantamain», ha ditg Härter, «ella daventa pli pitschna e survegn adina pli ferm ‘concurrenza’ dad autras religiuns e moviments.» Che tant dapli saja quai in bun motiv per sa concentrar puspè pli ferm sin las activitads diaconalas, ha’l exclamà. Othmar Lässer, il president dal Chapitel da diaconia grischun ha orientà co ch’i sa preschenta la situaziun en noss chantun: «Actualmain lavuran tar nus 15 CSD, en las regiuns da Cuira, Tschintg Vitgs, Engiadin’Ota, Tavau ed Arosa.» Che quai saja per entant bain anc «ina pitschna gruppa a l’intern da nossa baselgia», ha’l ditg, «ma nus vulain tuttina empruvar dad enritgir las plaivs e la baselgia chantunala cun novs impuls e cun ina collavuraziun engaschada.»